CELEX: 32009R1151
Language: bg
Date: 2009-11-27 00:00:00
Title: Регламент (ЕО) № 1151/2009 на Комисията от 27 ноември 2009 година за налагане на специални условия по отношение на вноса на слънчогледово масло с произход или в пратки от Украйна поради риск от замърсяване с минерално масло и за отмяна на Решение 2008/433/ЕО (Текст от значение за ЕИП)

28.11.2009   
            
            
               BG
            
            
               Официален вестник на Европейския съюз
            
            
               L 313/36
            
         
      РЕГЛАМЕНТ (ЕО) № 1151/2009 НА КОМИСИЯТА
   
   от 27 ноември 2009 година
   за налагане на специални условия по отношение на вноса на слънчогледово масло с произход или в пратки от Украйна поради риск от замърсяване с минерално масло и за отмяна на Решение 2008/433/ЕО
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
   като има предвид, че:
   
               (1)
            
            
               Решение 2008/433/ЕО на Комисията от 10 юни 2008 г. за налагане на специални условия по отношение на вноса на слънчогледово масло с произход или в пратки от Украйна поради риск от замърсяване с минерално масло (2) беше прието с цел защита на общественото здраве вследствие на установените през април 2008 г. високи нива на съдържание на минерален парафин в слънчогледовото масло от Украйна.
            
         
               (2)
            
            
               Украинските власти информираха службите на Комисията за въвеждането на подходяща система за контрол, която ще гарантира, че всички пратки от слънчогледово масло за износ за Общността са сертифицирани като несъдържащи минерално масло в количества, които правят слънчогледовото масло негодно за консумация от човека.
            
         
               (3)
            
            
               Подробните характеристики на тази система за сертифициране и контрол бяха оценени от службите на Комисията и от държавите-членки и обсъдени на заседанието на Постоянния комитет по хранителната верига и здравето на животните от 20 юни 2008 г. Беше заключено, че тази система за контрол и сертифициране би могла да бъде одобрена.
            
         
               (4)
            
            
               В периода 16—24 септември 2008 г. Хранителната и ветеринарна служба на Европейската комисия проведе мисия за проверка в Украйна с цел извършване на оценка на съществуващите системи за контрол за предотвратяване на замърсяването с минерално масло на слънчогледовото масло, предназначено за износ за Общността (3). Екипът, извършващ проверките, заключи, че украинските власти са приложили новата система за официален контрол с цел предотвратяване наличието на минерални масла в слънчогледовото масло, предназначено за Общността, и че системата за контрол предоставя достатъчни гаранции в този смисъл. Въпреки това тези констатации показаха, че разследването, проведено от украинските власти, не е разкрило източника на замърсяване поради липсата на официални проби и последващо проследяване.
            
         
               (5)
            
            
               Предвид нивото на риска и в съответствие с член 1, параграф 4 от Решение 2008/433/ЕО държавите-членки извършиха проверки на всички пратки от слънчогледово масло с произход от Украйна, с цел да се уверят, че те не съдържат неприемливо количество минерално масло и че информацията в изисквания сертификат е достоверна. Резултатите от извършените проверки доказаха достоверността и надеждността на системата за проверка и контрол, установена от украинските власти. Всички аналитични резултати потвърдиха достоверността на декларираните в сертификата нива на съдържание на минерални масла.
            
         
               (6)
            
            
               Целесъобразно е да се предвиди, че вземането на проби от пратките слънчогледово масло с цел установяване на наличието на минерални масла трябва да се извършва съгласно разпоредбите относно вземането на проби, определени в Регламент (ЕО) № 333/2007 на Комисията от 28 март 2007 г. за определяне на методите за вземане на проби и анализ за официалния контрол върху съдържанието на олово, кадмий, живак, неорганичен калай, 3-MCPD и бензо[a]пирен в храни (4) и в международен стандарт ISO 5555:2003 относно вземането на проби от животински и растителни мазнини и масла.
            
         
               (7)
            
            
               Следователно е целесъобразно съществуващите мерки да бъдат преразгледани. Тъй като измененията са съществени, а разпоредбите са пряко приложими и обвързващи в своята цялост, Решение 2008/433/ЕО следва да бъде заменено с настоящия регламент, който по-късно може да бъде преразгледан въз основа на резултатите от контрола, провеждан от държавите-членки.
            
         
               (8)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩИЯ РЕГЛАМЕНТ:
   Член 1
   Обхват
   Настоящият регламент се прилага по отношение на сурово и рафинирано слънчогледово масло, попадащо под код по КН 1512 11 91 или код по ТАРИК 1512199010 (наричано по-долу „слънчогледово масло“), с произход или в пратки от Украйна.
   Член 2
   Определения
   За целите на настоящия регламент „минерален парафин“ означава наситени въглеводороди с въглеродни числа в обхвата от C10 до C56, които произхождат от външни източници, с изключение на алканите с въглеродни числа C27, C29 и C31, за които се приема, че при слънчогледовото масло са с ендогенен произход.
   Член 3
   Сертифициране и предварително уведомление
   1.   Слънчогледовото масло, внасяно в Общността, не може да съдържа повече от 50 mg/kg минерални парафини.
   2.   Всяка пратка слънчогледово масло, представена за внос, е придружена от сертификат в съответствие с определения в приложението образец, удостоверяващ, че продуктът не съдържа повече от 50 mg/kg минерален парафин, както и от аналитичен доклад, изготвен от лаборатория, акредитирана по EN ISO/IEC 17025 за провеждането на анализи за наличието на минерално масло в слънчогледовото масло, в който са посочени резултатите от вземането на проби и от анализа за наличието на минерално масло, допустимата грешка при измерването, както и границата на откриване и границата за количествено определяне на аналитичния метод.
   3.   Придруженият от аналитичния доклад сертификат се подписва от упълномощен представител на украинското Министерство на здравеопазването.
   4.   Всяка пратка слънчогледово масло се идентифицира посредством код, който се поставя върху здравния сертификат, върху аналитичния доклад с резултатите от пробите и анализите, както и върху търговските документи, придружаващи пратката.
   5.   Анализът, посочен в параграф 2, се извършва върху проба, взета в съответствие с разпоредбите на Регламент (ЕО) № 333/2007 и международен стандарт ISO 5555:2003.
   6.   Стопанските субекти, търгуващи с фуражи и храни, или техни представители, дават предварително уведомление на входния пункт за предполагаемите дата и час на физическо пристигане на пратката, най-малко един ден преди физическото пристигане на пратката.
   Член 4
   Официален контрол
   1.   Компетентните органи на съответната държава-членка проверяват дали всяка пратка от слънчогледово масло, представена за внос, е придружена от сертификат и аналитичен доклад в съответствие с предвиденото в член 3, параграф 2.
   Държавите-членки вземат проби от определени произволно избрани пратки слънчогледово масло, представени за внос в Общността, и ги анализират за наличие на минерален парафин с цел да се уверят, че пратката не съдържа повече от 50 mg/kg минерален парафин.
   Държавите-членки уведомяват Комисията посредством Системата за бързо предупреждение за храни и фуражи за всички пратки, в които е установено съдържание на минерален парафин в количество над 50 mg/kg, като се взема предвид допустимата грешка при измерването.
   2.   Всички дейности по официален контрол, провеждани преди пускането в свободно обращение на пазара на Общността, се провеждат в рамките на 15 работни дни, считано от момента, в който пратката е представена за внос и е физически налична за вземане на проби.
   Член 5
   Разделяне на пратката на части
   До приключване на дейностите по официален контрол, провеждани от компетентния орган в съответствие с член 4, пратките не се разделят.
   В случай на последващо разделяне на пратката, до пускането ѝ в свободно обращение всяка част от нея се придружава от копие на официалните документи, посочени в член 3, параграф 2, което трябва да бъде заверено от компетентния орган на държавата-членка, на чиято територия е извършено разделянето.
   Член 6
   Мерки в случай на несъответствие
   Мерките по отношение на несъответстващите на изискванията пратки от слънчогледово масло се предприемат в съответствие с член 19 от Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (5).
   Член 7
   Разходи
   Всички разходи, произтичащи от провеждането на официален контрол, в това число вземането на проби, анализа, складирането и всички други мерки, приети вследствие установено несъответствие, са за сметка на съответния стопански субект, търгуващ с храни и фуражи.
   Член 8
   Отмяна
   Решение 2008/433/ЕО се отменя.
   Позоваванията на отмененото решение се считат за позовавания на настоящия регламент.
   Член 9
   Преходни мерки
   Чрез дерогация от член 3, параграф 2 държавите-членки разрешават вноса на пратките от слънчогледово масло с произход или в пратки от Украйна, напуснали украинска територия преди 1 януари 2010 г. и придружавани от сертификата, предвиден в член 1 от Решение 2008/433/ЕО.
   Член 10
   Влизане в сила
   Настоящият регламент влиза в сила на двадесетия ден след публикуването му в Официален вестник на Европейския съюз.
   Той се прилага от 1 януари 2010 г.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 27 ноември 2009 година.
      
         
            За Комисията
         
         Androulla VASSILIOU
         
         
            Член на Комисията
         
      
   
   
      (1)  ОВ L 31, 1.2.2002 г., стр. 1.
   
      (2)  ОВ L 151, 11.6.2008 г., стр. 55.
   
      (3)  http://ec.europa.eu/food/fvo/rep_details_en.cfm?rep_id=2080
   
      (4)  ОВ L 88, 29.3.2007 г., стр. 29.
   
      (5)  ОВ L 165, 30.4.2004 г., стр. 1.
   
      ПРИЛОЖЕНИЕ